Udaba LukaChihuri Luqhubeka Ludala Inkulumo
Isikhulumeli sikamongameli, uMnu Charamba uthi isikhathi sokusebenza kukaChihuri sengezelelwe ngokugcweleyo lanxa iMDC ikulandula
Ukudonselana phezu kokusebenza kwenkokheli yezomvikela, ikakhulu uskomitshi wamapholisa uMnu Augustine Chihuri kuqhubekela phambili kuhulumende womanyano. Inhloko kahulumende uMnu Morgan Tsvangirai lomsekeli wakhe uMnu Arthur Mutambara bazise ngoLwesithathu ukuthi bavumelane loMongameli Mugabe ukuthi uChihuri uzasebenza ephethe intambo besakhulumisana ngokuthi ngubani omele athathe isikhundla sakhe. Kodwa isikhulumeli sikaMongameli Mugabe, uMnu George Charamba uthi imbiko kaMnu Tsvangirai loMutambara ayiqondanga. UMnu Charamba uthi uMongameli Mugabe wengeze isikhathi sokusebenza kukaChihuri ngokugcweleyo hatshi ukuphatha intambo njengokutsho kukaMutambara loTsvangirai. UCharamba uthi i-contract kaChihuri entsha izaphela ngomnyaka ka2014. Kodwa isikhulumeli sikaTsvangirai uMnu Luke Tamborinyoka uthi imbiko kaCharamba ayiqondanga. Udaba lokusebenza kukaChihuri labanye abakhokheli bezomvikela kuqhubeka kuludaba oluxabanisa iZanu PF leMDC. Kunjalo nje ibandla leMDC elikhokhelwa nguMnu Morgan Tsvangirai selikhonone kakhulu ngokuvinjwa komhlangano walo ngamapholisa eHarare ngoLwesithathu. Umhlangano lo wawujonge ukuhlaziya udaba lomnotho njalo uTsvangirai ngomunye owayekhangelelwe ukukhuluma kulumhlangano. I MDC ithi isenzo samapholisa lesi siveza sobala ukuthi amapholisa aqhubeka engananzi njalo engahloniphi amalungelo oluntu.